Nuwe slenter om gesteelde voertuie landuit te smokkel – steek dit onder lekkergoed weg | SAUK.co.za - Nuus.info
‘n Horde plastieksakke vol lekkergoed, aartappelskyfies en matrasse is deur vermeende motordiewe gebruik om ’n gesteelde bakkie toe te pak en te versteek wat glo by Beitbrug oor die grens na Zimbabwe gesmokkel sou word.
Polisielede kom op ‘n bakkie onder ‘n vrag lekkergoed en matrasse af wat glo Zimbabwe toe gesmokkel sou word.
Die metaalkleurige Ford Ranger-dubbelkajuitbakkie was bo-op ’n sleepwa wat deur ’n ander voertuig gesleep is, toe polisie vroeg Woensdagoggend op die N1 buite Polokwane hulle voorgekeer het.
Kol. Moatshe Ngoepe, polisiewoordvoerder in Limpopo, sê die bakkie is glo in Gauteng gesteel.
Die polisie het onraad vermoed toe hulle die oorlaaide bakkie gesien het. Swaar gelaaide voertuie op die N1 in Limpopo wat op pad is na of van Zimbabwe is egter alledaags.
Nadat die bakkie by ’n polisie padblokkade van die pad getrek is het polisielede die vrag deursoek.
Die polisielede het afgekom op die sakke vol lekkergoed en Simba-aartappelskyfies wat om die bakkie met toue vasgebind was. Rondom die lekkernye was daar matrasse en kartondose vasgemaak.
“Net toe ek gedink het ek het al alles gesien…,” skryf Mweli Masilela,’n joernalis, op sy Facebook-blad.
Sbusiso Msiza skryf in reaksie daarop: “Een van die dae gaan hulle alles in ’n blikkie boontjies probeer versteek.”
Ngoepe sê die bestuurder van die bakkie en ’n passasier is in hegtenis geneem en sal eersdaags in die landdroshof in Polokwane verskyn.
Die polisie en doeanebeamptes by die Beitbrug-grenspos het al verskeie mense in hegtenis geneem wat donkies inspan om motors deur die droë Limpoporivier na Zimbabwe toe te sleep.
Categories: Afrikaans, Afrikaner, Buiteland, illustrasies, Inligting, misdaad, Nuus, SA-nuus
Tags: afrikaans, Afrikaanse, Afrikaanse Nuus, Afrikaner, Beitbrug-grenspos, Ford Ranger-dubbelkajuitbakkie, gesteelde voertuie, Info, lekkernye, motordiewe, Nuus, smokkel, snoepgoed, South Africa, Suid Afrika, versteek, voertuie, Zimbabwe
« Wit boer van Bultfontein dra sy rooi EFF beret met trots want “net EFF wil glo help”
Kom geniet ‘n ‘rowwe’ aand saam met Dowwe Dolla en Wicus van der Merwe – Stellenbosch »